Պիտեր վան դեն Հոգենբանդ

Պիտեր Կոռնելիս Մարտեյն վան դեն Հոգենբանդ (հոլ.՝ Pieter Cornelis Martijn van den Hoogenband[ˈpitər kɔrˈneːlɪs mɑrˈtɛin vɑndɛnˈɦoːɣə(n)bɑnt]. ), հոլանդացի լողորդ, օլիմպիական եռակի չեմպիոն, աշխարհի չեմպիոն, Եվրոպայի 18-ակի չեմպիոն։ Երկու անգամ աշխարհի ռեկորդ է սահմանել ազատ ոճով 100 մ և 200 մ լողի մրցաձևերում։ 2000 թվականին ճանաչվել է աշխարհի տարվա լավագույն լողորդ, երեք անգամ՝ 1999, 2000 եւ 2004 թվականներին, ճանաչվել է Նիդերլանդների լավագույն մարզիկ։ Մասնակցել է չորս օլիմպիական խաղերի։ Մարզական մականունները՝ «Հոլանդական դելֆին», VDH (VDH), «Հոգի» (Hoogie):

Ծնվել է 1978 թվականի մարտի 14-ին Մաաստրիխտ քաղաքում, մարզական ընտանիքում։ Լող մարզաձևով զբաղվել է վաղ տարիքից։ 1996 թվականին 19 տարեկան Պիտերը մասնակցել է իր առաջին օլիմպիական խաղերին, որտեղ ազատ ոճով 100 և 200 մետր լողի մրցատարածություններում զբաղեցրել է չորրորդ տեղը։ 1999 թվականին դարձել է աշխարհի չեմպիոն, այդ նույն տարում Եվրոպայի առաջնությունում նվաճել է վեց ոսկե մեդալ։ 2000 թվականի օլիմպիական խաղերում նա հաղթողի հիմնական թեկնածուներից մեկն էր և իսկապես դարձել է կրկնակի օլիմպիական չեմպիոն՝ հաղթելով ազատ ոճով 100 և 200 մետր լողի մրցատարածություններում։

2000 և 2004 թվականների օլիմպիական խաղերի միջև ընկած ժամանակահատվածում վան դեն Հոգենբանդը նվաճել է 7 արծաթե մեդալ աշխարհի առաջնություններում և ևս երեք անգամ դարձել Եվրոպայի չեմպիոն։ 2004 թվականի Օլիմպիական խաղերում ոսկե մեդալ է նվաճել 100 մ ազատ ոճում։

Վան դեն Հոգենբանդը 2008 թվականի Օլիմպիական խաղերին մասնակցել է որպես վետերան և 100 մ ազատ ոճով լողի մրցումներում զբաղեցրել է հինգերորդ տեղը՝ սահմանելով Հոլանդիայի ազգային նոր ռեկորդ այդ մարզաձևում։

Ակտիվ սպորտին հրաժեշտ տալուց հետո վան դեն Հոգենբանդն աշխատել է հեռուստատեսությունում՝ որպես մարզական մեկնաբան։ Նա մեկնաբանել է նաև 2012 թվականի ամառային օլիմպիական խաղերի լողի մրցումները։

Պիտեր վան դեն Հոգենբանդի անունով է կոչվել հոլանդական Էյնդհովեն քաղաքի մարզական կենտրոնի լողավազանը (Pieter van den Hoogenband Zwemstadion):

Մրցելույթները օլիմպիական խաղերում

Անձնական կյանք
Վան դեն Հոգենբանդն ամուսնացել է երեք անգամ. առաջին կինը նախկին լողորդուհի Մինուչե Սմիթն էր, ումից ունեցել է մեկական դուստր և որդի, երկրորդ կինը՝ օլիմպիական բազմակի չեմպիոնուհի Ռանոմի Կրոմովիջոջոն, երրորդը՝ Մարի-Յոզե Կրոմանսը։

Չնայած մարզական կատաղի մրցակցությանը՝ վան դեն Հոգենբանդը մտերիմ հարաբերություններ է պահպանել ավստրալացի անվանի լողորդ Յան Տորպի հետ։

Ծանոթագրություններ

Արտաքին հղումներ 
 
 Профиль на сайте databaseolympics.com

Մարզիկներ այբբենական կարգով
2004 թվականի Ամառային օլիմպիական խաղերի չեմպիոններ
2000 թվականի Ամառային օլիմպիական խաղերի չեմպիոններ
2004 թվականի Ամառային օլիմպիական խաղերի արծաթե մեդալակիրներ
Օլիմպիական չեմպիոններ
Լողորդներ